പാലക്കാട് പേവിഷബാധയേറ്റ് പശുക്കള് ചത്തു നാട്ടുകാര് ഭീതിയില് പാലക്കാട് മണ്ണൂരില് പേവിഷബാധയേറ്റ രണ്ട് പശുക്കള് ചത്തു. പേവിഷബാധയുള്ള നായ്ക്കളുടെ കടിയേറ്റതാണ് പശുക്കള്ക്ക് രോഗം വരാന് കാരണമെന്നാണ് മൃഗസംരക്ഷണ വകുപ്പിന്റെ വിലയിരുത്തല്.മണ്ണൂര് വടക്കേക്കര ഓട്ടയംകാട് കാളിദാസന്, മുളക് പറമ്ബില് രാമസ്വാമി എന്നിവരുടെ പശുക്കള്ക്കാണ് പേയിളകിയത്. പേയിളകിയ പശുക്കള് അക്രമാസക്തരായി. രണ്ട് കയറില് കെട്ടിയിട്ടിരുന്നെങ്കിലും കാളിദാസന്റെ പശു തൊഴുത്ത് മുഴുവന് തകര്ത്തു.രോഗ ലക്ഷണങ്ങള് കണ്ട രണ്ടാം ദിവസം തന്നെ പശുക്കള് ചത്തു. പേയിളകിയ പശുക്കളുടെ പാല് ചൂടാക്കാതെ കുടിച്ചാല് വൈറസുകള് മനുഷ്യ ശരീരത്തിലേക്കും എത്താന് സാധ്യതയുണ്ട്. തെരുവുനായ ശല്യം ഈ മേഖലയില് അതിരൂക്ഷമാണ്. വളര്ത്തു മൃഗങ്ങളില് പോലും പേവിഷബാധ ഏറ്റതോടെ നാട്ടുകാര് ഭീതിയിലാണ്.